Úrad vlády SR                                                                 Na rokovanie vlády SR
Sekcia hospodárskej politiky                                                      dňa: 3. 9. 2003                                                                                                                                                                                                                                                                      k číslu: 5196/2003
                                                                                                   k bodu: 5

S t a n o v i s k o

k Projektu transformácie Slovenskej správy ciest

I.

Materiál predkladá  minister dopravy, pôšt a telekomunikácií na základe uznesenia vlády SR č. 1035/2002. Predmetom dodatoku je nové znenie predkladacej správy a vyhodnotenie pripomienkového konania.

Transformáciu Slovenskej správy ciest (ďalej SSC) sa navrhuje realizovať v dvoch etapách. Prvá etapa spočíva v transformácii SSC po prechode ciest II. a III. triedy do vlastníctva samosprávnych krajov k 1.1.2004. Prvá etapa je navrhovaná v zásadnej alternatíve (pracovne označenej ako „A“), ktorá navrhuje uskutočniť transformáciu SSC podľa zákona č.416/2001 Z.z. o prechode niektorých pôsobností z orgánov štátnej správy na obce a vyššie územné celky s tým, že takmer všetky strediská údržby SSC prechádzajú do vlastníctva samosprávnych krajov. Druhá etapa transformácie SSC, ako rozpočtovej organizácie, spočíva v ďalšom vyčlenení majetku a pracovníkov do novovznikajúcej diaľničnej spoločnosti k 1.1.2005, resp. k 1.1.2006. Ďalším riešením (alternatíva B), ktoré však v materiáli nie je preferované, je privatizácia majetku stredísk správy a údržby SSC (v zmysle zákona č. 92/1991 Zb. o podmienkach prevodu majetku štátu na iné osoby v znení neskorších predpisov) pred prenesením kompetencie na samosprávne kraje. Predkladateľ navrhuje realizovať alternatívu „A“ transformácie SSC.

II.

Podľa vyhodnotenia medzirezortného pripomienkového konania boli uplatnené vecné pripomienky rezortov predkladateľom materiálu vysvetlené a z väčšej časti akceptované. Všetky pripomienky VÚC boli označené ako obyčajné.

III.

Porada ekonomických ministrov vlády SR projekt prerokovala 7.7.2003 spolu s návrhom  legislatívneho zámeru zákona na vytvorenie spoločnosti pre diaľnice a cesty pre motorové vozidlá. K obidvom materiálom prijala spoločný záver, v  ktorom predložené návrhy vzala na vedomie s  pripomienkami a predkladateľovi odporučila :   
            
       -  lepšie zdôvodniť potrebu existencie Slovenskej správy ciest ako                      príspevkovej organizácie alebo nájsť iný spôsob riešenia,
       -  zabezpečovanie údržby ciest I. triedy formou štátnych objednávok                      považovať za dočasné riešenie,
       -  návrhy dopracovať a predložiť na rokovanie vlády SR.
	
Odporúčanie PEM bolo akceptované vložením samostatnej časti (str. 8).

Sekcia hospodárskej politiky odporúča ešte uplatniť tieto: 

pripomienky k projektu:

- v návrhu podrobnejšie informovať o výške hmotného investičného majetku SSC a častí určených na prevod do VÚC, nakoľko podľa Výročnej správy SSC za rok 2002 táto v roku 2002 spravovala napr. stroje, prístroje a zariadenia v hodnote 1,38 mld. Sk ( v materiáli sa ako investičný majetok v správe SSC uvádza 715 mil. Sk); dopravné prostriedky v hodnote 1,48 mld. Sk (955 mil. Sk); budovy, haly, stavby v hodnote 51,6 mld. Sk (budovy, haly 894 mil. Sk),
- považujeme za účelné doplniť materiál o riešenie prevodu, resp. nakladania s ďalšími časťami majetku SSC, ako napr. zásobami (352 mil. Sk), záväzkami (552 mil. Sk), pohľadávkami (37 mil. Sk), fondami (117 mil. Sk), finančnými prostriedkami na účtoch (1,2 mld. Sk) a pozemkami (2,7 mld. Sk),
- aktualizovať Harmonogram zabezpečenia transformácie SSC (príloha č. 3) nakoľko novela zákona 135/1961 Zb. cestného zákona a legislatívny zámer zákona na vytvorenie diaľničnej spoločnosti už boli 20. augusta 2003 schválené vo vláde; návrh dohody medzi MDPT SR a samosprávnym krajom mal byť vypracovaný do 31. júla 2003 a materiál o ňom mal informovať,
- upresniť citáciu ods. 4 § 2 zákona 263/1999 Z.z. na str. 6 podľa novely tohto zákona schválenej uznesením vlády č. 698 dňa 16. júna 2003,

pripomienky k návrhu uznesenia vlády:

- vypustiť úlohu B.1., nakoľko predmetná novela zákona zákona 135/1961 Zb. už bola schválená uznesením vlády č. 782 z 20. augusta 2003,
- doplniť úlohy zabezpečujúce:
*riešenie majetkoprávneho vysporiadania pozemkov (str. 2),
*riešenie prechodu vecí slúžiacich k správe a údržbe cestného majetku (str. 3),
*realizáciu projektu v termíne stanovenom zákonom č. 416/2001 Z.z.

Odporúčame, aby vláda o predloženom projekte rozhodla s prihliadnutím na uvedené pripomienky a uvážila tiež možnosť vrátiť materiál na dopracovanie.

Bratislava 2. 9. 2003